  Майя Бывальцева Удмуртиын быдэ вуонлы сӥзем «Эру» шулдыръяськонэ куриськонъёсты кутыны кутскизы. Ужрад 19-20 пӧсьтолэзе Шаркан ёросысь Зар-Вишур гуртын ортчоз. Со сярысь удмурт егитъёслэн «Шунды» огазеяськонзылэн «ВКонтакте» мерлыко вотэсысь  ивортэмын. Ужрадэ Удмуртиысь, озьы ик мукет улосвылъёсысь 14-18 аресъем удмурт егитъёслэн командаоссы пыриськыны быгато. Котькуд командаын 4 нылъёс но 4 пиос луыны кулэ. Куриськонъёсты 5-тӥ пӧьстолэзёзь zarvishursdk@mail.ru электро адресъя лэзёно. Ужрадлэн валатэтэныз (положение)  тодматскыны луэ. Шулдыръяськон удмуртъёслэсь вашкала йылолъёссэс туала улонэ пыртон, удмуртъёслэн лулчеберет дунлыксылы гажана мылкыд пыӵатон, йӧскалык сямъёсты утён но улӟытон понна егитъёсты огазеян, удмурт егитъёслэсь творчествоя быгатонлыкъёссэс шараян вылысь радъяське «Эру» шулдыръяськонэ пыриськыны мылкыд карисьёс удмурт кылэз, калык выжыкылъёсты, фольклорез тодыны кулэ. Ужрад улсын визьсынанъёс, вожвылъяськонъёс, мастер-классъёс, чеберлыкъя номеръёсты возьматонъёс ортчозы. Тодэ вайытом, кылем арын ужрадэ Удмуртиысь но Татарстанысь 12 команда пыриськиз. Вормизы Шаркан ёросысь Кыква гуртысь быдэ вуымтэос.  Тегъёс: Мерлык Ижкар Шаркан егитъёс Удмуртия удмуртъёс Шунды удмуртлык  